《路旁》
清代·弘历

路旁一野老，呻吟一何苦。鸠面步履艰，单衣百衲补。

试问何方人，云籍𨽻齐鲁。犹忆少年时，逃荒离故土。

佣佃聊度岁，又复病双股。问翁业何有，囊无一粒黍。

问翁室何有，妻没绝男女。㷀㷀只此身，知死何处所。

我闻凄然悲，所悲非野父。曾记周诗云，君子民父母。

教养违其方，黎民失恃怙。命医施针砭，或可离痛楚。

白金赒其窘，屋居免露处。固知煦妪仁，所愧泽未溥。